На основу члана 5. став 3. и члана 7. став 4. Закона о контроли државне помоћи („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ИЗМЕНАМА И ДОПУНИ УРЕДБЕ О УСЛОВИМА И КРИТЕРИЈУМИМА УСКЛАЂЕНОСТИ ДРЖАВНЕ ПОМОЋИ ЗА КУЛТУРУ

Члан 1.

У Уредби о условима и критеријумима усклађености државне помоћи за културу („Службени гласник РС”, број 62/21), у члану 3. став 2. речи: „у смислу Уредбе о правилима за доделу државне помоћи („Службени гласник РС”, бр. 13/10, 100/11, 91/12, 37/13, 97/13, 119/14 и 23/21-др. прописи) на дан 31. децембра 2019. године” замењују се речима: „у складу са прописима о контроли државне помоћи”.

Члан 2.

У члану 4. став 4. тачка 4) реч: „висину” замењује се речју: „висина”.

Члан 3.

У члану 7. став 1. тачка 1) реч: „заводи” замењује се речју: „заводе”.

Члан 4.

У члану 8. тачка 3) реч: „документације” замењује се речју: „документовања”.

Члан 5.

Члан 12. мења се и гласи:

„Члан 12.

Државна помоћ за аудиовизуелна дела је усклађена са чланом 3. ове уредбе ако је директно усмерена на стварање или промовисање производа од културног значаја и ако се додељује на основу шеме државне помоћи.

Давалац државне помоћи из става 1. овог члана дужан је да успостави и уреди одговарајући механизам одабира производа од културног значаја заснован на унапред утврђеним критеријумима.

Критеријуме од културног значаја из става 2. овог члана ближе уређује давалац.

Државна помоћ се додељује за предпродукцију, продукцију и дистрибуцију аудиовизуелног дела и не може се доделити за конкретне продукцијске делатности, односно појединачне делове ланца продукције аудиовизуелног дела.

Државна помоћ се не може условити националном припадношћу.

Трошкови изградње инфраструктуре филмских студија не улазе у оправдане трошкове реализације аудиовизуелног дела.

Изузетно, државна помоћ за аудиовизуелно дело од посебног културног значаја може се доделити на основу акта даваоца државне помоћи индивидуално одређеном кориснику државне помоћи ако испуни услове из ове уредбе и изради елаборат оправданости државне помоћи за то аудиовизуелно дело.”

Члан 6.

У члану 14. став 4. речи: „које је као такво” се замењују речима: „која је као таква”, а реч: „експлоатације” замењује се речју: „експлоатација”.

Члан 7.

У члану 17. после става 1. додаје се став 2, који гласи:

„Пријава за доделу државне помоћи за аудиовизуелна дела, која прелази износ од 50 милиона евра у динарској противвредности, дата је у Прилогу, који је одштампан уз ову уредбу и чини њен саставни део.”

Члан 8.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4830/2023

У Београду, 8. јуна 2023. године

ВЛАДА

ПРЕДСЕДНИК

Ана Брнабић, с.р.